Bendt Bendtsen (KF), 2003-03-27:
Først tak for de positive tilkendegivelser, der er kommet til forslaget i dag.
Det er jo, som det er udtrykt af flere af ordførerne, en sag, der har været længe undervejs; en sag, vi har forhandlet om; en sag, hvor der er blevet givet og taget.
Det er der, fordi det er vigtigt for regeringen.
Vi har bestræbt os på at få en bred aftale, idet det er store omvæltninger, vi står over for i vores energisektor.
Vi ved jo alle sammen, at en bred aftale betyder, at det bliver noget mere holdbart, når vi ser det på sigt.
Jeg beklager så også i dag, at det har knebet med at få en helt klar udmeldning fra flere af partierne, som har fået præsenteret et aftaleudkast.
Vi må jo erkende, at tingene hænger sammen.
Den eneste, vi dog må rose, er hr. Keld Albrechtsen.
Der har vi jo fået en klar tilbagemelding.
Man har sat sig uden for døren.
Jeg vil sige, at regeringen jo i forbindelse med behandlingen af det private lovforslag, L 34 fremsat den 10. oktober 2002, blev opfordret til at indlede drøftelser med alle Folketingets partier om rammerne for salg af kommunal forsyningsvirksomhed.
Regeringen har jo i lyset af behovet for en hurtig afklaring af rammerne for salg fremsat lovforslag om modregningsregler.
Vi må notere os, at den gamle lex NESA jo intet incitament giver kommunerne til at få den rigtige pris.
Lovforslaget ophæver de nuværende modregningsregler, som efter min mening giver de her forkerte incitamenter.
Lovforslaget skaber jo klare og også enkle regler, som gør det mere gennemsigtigt for kommunerne at varetage deres egeninteresser.
Vi må med den liberalisering, der sker over hele Vesteuropa, forvente, at der vil ske flere køb og salg af energiselskaber som led i vores strukturtilpasning.
Jeg vil også gerne her fra talerstolen i dag understrege, at det er vigtigt for regeringen at sikre, at handelen med monopolselskaber ikke kommer til at gå ud over el- og varmeforbrugerne.
Køb og salg af el- og varmeforsyningsvirksomheder må således ikke i sig selv indebære, at priserne stiger for forbrugerne.
Dansk landbrug står med nogle problemer på det her område.
Dem skal vi have håndteret.
Så er der også en mulighed for, at man nu kan etablere og drive søledningsanlæg til mindre øer.
Det er jo ikke nogen hemmelighed, at det er befolkningen på Læsø, der står over for en problemstilling i den anledning.
Det er der andre øer, der også kan komme til.
Derfor er det vigtigt at sikre, at der også er en forsyningssikkerhed på vores små øer.
Det er rigtigt, som det er udtrykt fra flere af ordførerne i dag, at der var én knast tilbage til sidst.
Jeg vil gerne sige, at den mest ubureaukratiske måde at håndtere den på jo er den, der ligger i udkastet til aftale. Fru Bodil Kornbek har jo markeret, at man selv er lidt i tvivl om, hvorvidt det nu er den rigtige vej at gå, men det er i hvert fald vigtigt, at vi får sikret, at der kan ske strukturrationaliseringer.
KL. 11.00 Jeg vil gerne igen anmode om, at man tænker meget over, at det er et stort skridt, der sker med den aftale, der ligger, og at man tænker sig godt og grundigt om.
Vi mener faktisk, at vi har været igennem lange, trange forhandlinger.
Tiden er kommet,
Jeg ser frem til, at der nu bliver truffet en beslutning, så vi kan komme videre med denne sag.